
                                                                                PATVIRTINTA

                                                                                Šakių rajono savivaldybės administracijos 



               direktoriaus 2015 m. rugpjūčio 12 d.




               įsakymu Nr. AT-771                                                              
                             CENTRALIZUOTOS BUHALTERIJOS SKYRIAUS

                                                        VEIKLOS NUOSTATAI

I. BENDROSIOS NUOSTATOS


1. Centralizuotos buhalterijos skyriaus veiklos nuostatai (toliau – Nuostatai) reglamentuoja Centralizuotos buhalterijos skyriaus (toliau – Skyrius) uždavinius, funkcijas, darbo organizavimo principus, teises ir atsakomybę.
2. Skyriaus paskirtis – užtikrinti tinkamą Šakių rajono savivaldybės administracijos, Kontrolės ir audito tarnybos buhalterinės apskaitos tvarkymą pagal Lietuvos Respublikos buhalterinės apskaitos įstatymą ir kitus teisės aktus.
3. Skyrius yra Šakių rajono savivaldybės administracijos struktūrinis padalinys.


4. Skyrius naudojasi savivaldybės administracijos antspaudu ir tvarko jam priskirtas savivaldybės administracijos vardu atidarytas sąskaitas bankuose.

5. Skyrius savo veikloje vadovaujasi Lietuvos Respublikos įstatymais, nutarimais ir kitais teisės aktais, reglamentuojančiais apskaitą, skyriaus nuostatais, patvirtintais administracijos direktoriaus.

6. Skyrius, vykdydamas jam pavestus uždavinius ir funkcijas, bendradarbiauja su kitais savivaldybės administracijos struktūriniais, struktūriniais – teritoriniais padaliniais, ministerijomis ir kitomis organizacijomis.


7. Skyriaus vedėjo – valstybės tarnautojo, taip  pat kitų valstybės tarnautojų skyrimo į pareigas ir atleidimo iš pareigų tvarka nustatyta Lietuvos Respublikos valstybės tarnybos įstatyme, o kitų darbuotojų – Lietuvos Respublikos darbo kodekse. 
II. UŽDAVINIAI IR FUNKCIJOS

8.    Skyrius vykdo šiuos uždavinius ir funkcijas:

8.1. įstatymų nustatyta tvarka organizuoja savivaldybės administracijos bei Kontrolės ir audito tarnybos biudžeto pajamų, išlaidų ir kitų piniginių išteklių buhalterinės apskaitos tvarkymą.
8.1.1. organizuoja strateginio veiklos plano 07 Savivaldybės pagrindinių funkcijų programos parengimą;
8.1.2. kontroliuoja, kad racionaliai ir taupiai būtų naudojami darbo, materialiniai ir finansiniai ištekliai;
8.1.3. užtikrina, kad ataskaitiniai duomenys būtų teisingi ir atskaitomybė pateikiama laiku;
8.1.4. kontroliuoja, ar teisingai ir efektyviai panaudojamos biudžeto, specialiųjų programų lėšos;
8.1.5. atlieka išankstinę finansų kontrolę, kurios metu nustato, ar ūkinė operacija yra teisėta, ar dokumentai, susiję su ūkinės operacijos atlikimu, yra tinkamai parengti ir ar jai atlikti pakaks patvirtintų asignavimų, vykdo einamąją finansų kontrolę;
8.1.6. kontroliuoja, kad būtų apskaitomos visos piniginės lėšos, trumpalaikis ir ilgalaikis turtas, laiku fiksuojamos buhalterinės apskaitos operacijos, susijusios su lėšų cirkuliacija;
8.1.7. kontroliuoja, ar teisingai naudojamos darbo apmokėjimui skirtos lėšos, mokami atlyginimai, griežtai laikomasi etatinės, finansinės drausmės;
8.1.8. kontroliuoja, ar laiku inventorizuojamos piniginės lėšos, trumpalaikis ir ilgalaikis turtas, atsiskaitymų bei kitas turtas;
8.1.9. kontroliuoja, ar nustatytu laiku išieškomos skolos, ar laikomasi mokėjimo drausmės;
8.1.10. apskaito visas savivaldybės biudžeto išlaidas, skirtas savivaldybės tarybos, savivaldybės kontrolės ir audito tarnybos ir savivaldybės administracijos išlaikymui, programoms, administruoja ES fondų lėšas.
8.1.11. apskaito visus savivaldybės fondus;
8.1.12. apskaito specialiųjų programų pajamas ir išlaidas pagal atskiras sąmatas;
8.1.13. apskaito valstybės biudžeto lėšas pagal patvirtintas programas ir sąmatas;
8.1.14. apskaito lėšas, gautas tam tikriems pavedimams vykdyti pagal jų gavimo šaltinius ir išlaidų paskirtį;
8.1.15. apskaito savivaldybės administracijos pajamas.

8.1.16. apskaito materialines vertybes, ilgalaikį ir trumpalaikį turtą, priklausantį savivaldybės administracijai, tarybai, Kontrolės ir audito tarnybai, skaičiuoja jo nusidėvėjimą;
8.1.17. teisingai apskaičiuoja ir laiku perveda mokesčius į biudžetą ir valstybinio socialinio draudimo fondą;
8.1.18. tvarko savivaldybės administracijos atsiskaitymų su atskaitingais asmenimis, debitoriais ir kreditoriais apskaitą;
8.1.19. apskaito socialinių pašalpų, pensijų ir kompensacijų lėšas, moksleivių nemokamo maitinimo lėšas, paskaičiuoja šių lėšų poreikį, teikia šių lėšų panaudojimo ataskaitas;
8.1.20. finansuoja seniūnijas, rengia konsoliduotas administracijos ir seniūnijų finansines ir biudžeto vykdymo ataskaitas;
8.1.21. priima iš savivaldybės administracijos Socialinės paramos skyriaus darbuotojų pensijų, pašalpų ir kompensacijų išmokėjimo žiniaraščius, juos patikrina, išduoda čekius seniūnijų atsakingiems darbuotojams, vykdo mokėjimo pavedimus į gavėjų sąskaitas;
8.1.22. skaičiuoja valstybės tarnautojų, darbuotojų, dirbančių pagal darbo sutartis, darbo užmokestį, vykdo jo išmokėjimą;
8.1.23. rengia paraiškas savivaldybės administracijos Biudžeto ir turto skyriui, kitoms organizacijoms dėl lėšų pervedimo;
8.1.24. per metus analizuoja išlaidas, jų pobūdį, kaupia informaciją apie išlaidas sąmatų sudarymui;
8.1.25. pildo pajamų deklaravimo dokumentus, išduoda darbo užmokesčio pažymas;
8.1.26. išrašo sąskaitas faktūras pagal negyvenamųjų namų nuomos sutartis.
8.1.27. sudaro buhalterinės apskaitos dokumentų archyvo metinę bylų nomenklatūrą bei vykdo buhalterijai pavestas archyvo tvarkymo funkcijas;
8.1.28. derina tarybos sprendimus, mero potvarkius, direktoriaus įsakymus, sutartis ir kt., kuriuose atsispindi Skyriuje apskaitomų lėšų panaudojimas;
8.1.29. teikia Skyriaus veiklos ataskaitas savivaldybės mero ar administracijos direktoriaus pareikalavimu;
8.1.30. dalyvauja įvairių komisijų darbe. Pagal kompetenciją nagrinėja organizacijų ir piliečių prašymus bei skundus;
8.1.31. savivaldybės tarybos reglamento nustatyta tvarka teikia tarybai, merui, administracijos direktoriui sprendimų, potvarkių, įsakymų projektus, dalyvauja jų svarstyme;
8.2. vykdo duomenų teikimą suteiktos valstybės pagalbos registrui.

8.3. įstatymų nustatyta tvarka teikia statistines ataskaitas.

8.4. vykdo kitas savivaldybės tarybos sprendimais, mero potvarkiais bei savivaldybės administracijos direktoriaus įsakymais nustatytas funkcijas.
III. SKYRIAUS STRUKTŪRA IR DARBO ORGANIZAVIMAS

9. Skyriui vadovauja vedėjas, kurį Valstybės tarnybos įstatymo nustatyta tvarka skiria į pareigas ir atleidžia iš pareigų savivaldybės administracijos direktorius.

10. Vedėjas yra tiesiogiai pavaldus ir atskaitingas savivaldybės administracijos direktoriui už Skyriui pavestų uždavinių ir funkcijų vykdymą, skyriaus darbuotojai atskaitingi Skyriaus vedėjui.
11. Skyriaus vedėjas:

11.1. vadovauja Skyriui, vykdant jam pavestus uždavinius ir funkcijas;

11.2. organizuoja savivaldybės institucijų (tarybos, mero) sprendimų ir potvarkių skyriaus kompetencijos klausimais įgyvendinimą; 

11.3. užtikrina tinkamą Skyriaus dokumentų tvarkymą, naudojimą, apskaitą ir saugojimą;

11.4. teikia savivaldybės administracijos direktoriui Skyriaus darbuotojų pareigybių aprašymų projektus bei pasiūlymus dėl darbuotojų paskatinimo bei nuobaudų skyrimo jiems;

11.5. vykdo savivaldybės administracijos direktoriaus įsakymus, pavedimus bei nurodymus, nustatyta tvarka atsiskaito savivaldybės administracijos direktoriui už Skyriaus veiklą,

11.6. organizuoja ir tobulina Skyriaus darbą, pagal Skyriaus kompetenciją teikia pasiūlymus savivaldybės administracijos direktoriui.


12. Vedėjui nesant, jį pavaduoja kitas administracijos direktoriaus paskirtas valstybės tarnautojas.


13. Skyriaus veiklos nuostatus tvirtina administracijos direktorius.

IV. SKYRIAUS TEISĖS IR PAREIGOS
14. Skyrius, siekdamas įgyvendinti jam pavestas funkcijas, turi teisę:

14.1. inicijuoti savivaldybės institucijų teisės aktų ir kitų dokumentų, susijusių su Skyriaus veikla, projektų rengimą;

 14.2. teikti pasiūlymus savivaldybės administracijos direktoriui dėl Skyriaus darbo tobulinimo;
14.3.  įstatymų nustatyta tvarka teikti piliečiams informaciją apie Skyriaus darbą;
14.4. dalyvauti mokymuose ir kelti kvalifikaciją.

14.5. gauti reikiamus duomenis iš seniūnijų, kontroliuojamų viešųjų įstaigų, kontroliuojamų uždarųjų akcinių bendrovių. 

15. Užtikrinti Skyriaus uždavinių ir funkcijų įgyvendinimą.
16. Įgyvendinti įstatymus ir Vyriausybės nutarimus, nereikalaujančius savivaldybės institucijų sprendimo.

17. Vykdyti savivaldybės tarybos sprendimus, mero potvarkius, administracijos direktoriaus įsakymus.

V. ATSAKOMYBĖ


18. Skyriaus vedėjas ir kiti Skyriaus darbuotojai atsako už tinkamą priskirtų funkcijų, numatytų šiuose nuostatuose ir jų pareigybių aprašymuose, vykdymą.

VI.  REIKALŲ PERDAVIMAS IR PERĖMIMAS


19. Atleidus Skyriaus vedėją ar kitą darbuotoją iš pareigų, savivaldybės administracijos direktoriaus įsakymu sudaryta komisija įsakyme nurodytu laiku turi perduoti reikalus laikinai einančiam pareigas arba naujam asmeniui.


20. Reikalų perdavimo ir priėmimo aktą pasirašo reikalus perduodantys ir juos perimantys asmenys. Jei reikalus perduodantis ar juos perimantis asmuo nesutinka su kai kuriais akto punktais, jis tai nurodo raštu, pasirašydamas aktą.


21. Reikalų perdavimo ir priėmimo aktas surašomas dviem egzemplioriais, kurių vienas lieka komisijai, o kitas įteikiamas reikalus perimančiam asmeniui. Buvęs Skyriaus darbuotojas turi teisę gauti akto kopiją.

VII. SKYRIAUS LIKVIDAVIMAS


22. Skyrius gali būti likviduojamas, reorganizuojamas savivaldybės tarybos sprendimu, įstatymų nustatyta tvarka.

__________________________________
